Nolūkā nepieļaut tādu pašu un līdzīgu gadījumu atkārtošanos nākotnē SIA “Ceļu būvniecības sabiedrība “IGATE”” (turpmāk arī – Igate) vēlas informēt sabiedrību par 2018. gada un 2019.gada notikumiem, kuru rezultātā uzņēmumam tika piemērots piespiedu ietekmēšanas līdzeklis – naudas piedziņa 160 Latvijas Republikā noteikto minimālo mēnešalgu apmērā jeb 80000 euro.

Norādītajā laika posmā sabiedrības pārstāvis, izmantojot iepriekš izveidojušās labas personiskās attiecības ar attiecīga pasūtītāja amatpersonu, vērsās pie tās ar lūgumu izpaust konkrētā pasūtītāja plānus par iepirkumiem 2019.gadā, kā arī pēc iespējas sekmēt uzņēmuma uzvaru attiecīgi rīkotajos iepirkumos. Turklāt, uzzinot no amatpersonas par pasūtītāja plāniem izsludināt konkursu par ceļa seguma atjaunošanas darbiem, uzņēmuma pārstāvis vērsās pie šī pasūtītāja amatpersonas ar lūgumu, izstrādājot iepirkuma nolikumu, iestrādāt nolikumā uzņēmumam labvēlīgas prasības, kas ierobežotu citu pretendentu iespējas pieteikties konkursam un pēc iespējas sekmētu Igates uzvaru tajā, piedāvājot par iepriekš uzskaitīto darbību izdarīšanu prettiesisku atlīdzību – kukuli.

Pasūtītāja amatpersona izpauda uzņēmuma pārstāvim informāciju par pašvaldības plāniem veikt konkrētus būvdarbus, pirms tie kļuva publiski pieejami, kā arī piekrita izstrādāt iepirkuma nolikumu seguma atjaunošanas darbiem tā, lai sekmētu uzņēmuma uzvaru iepirkumā, pieņemot piedāvājumu saņemt par to prettiesisku atlīdzību.

Minēto noziedzīgo darbību veikšanu pārtrauca Korupcijas novēršanas un apkarošanas biroja amatpersonas, uzsākot kriminālprocesu. Kriminālprocesa pirmstiesas izmeklēšanas laikā noziedzīgu nodarījumu veikšanā iesaistītās fiziskās personas, kā arī SIA “Ceļu būvniecības sabiedrība “IGATE”” atzina savu vainu un sadarbojās ar kriminālprocesa virzītāju, kā rezultātā vienojās par piemērojamiem soda veidiem. Atbilstoši normatīvajam regulējumam 2022.gada 5.janvārī Zemgales rajona tiesa, apstiprinot iepriekš panākto vienošanos, pasludināja spriedumu, kurā par vainīgām noziedzīgu nodarījumu izdarīšanā atzina uzņēmuma pārstāvi un pasūtītāja amatpersonu, vienlaikus sakarā ar noziedzīga nodarījuma izdarīšanu juridiskās personas interesēs, apstiprinot starp prokuroru un juridiskās personas pārstāvi 2021.gada 9.decembrī noslēgto vienošanos, atbilstoši Krimināllikuma 70.6 pantam, uzņēmumam piemēroja piespiedu ietekmēšanas līdzekli – naudas piedziņu 160 Latvijas Republikā noteikto minimālo mēnešalgu apmērā jeb 80000 euro. Uzņēmums 2022.gada janvārī ir iemaksājis Valsts kasē tam piemēroto piespiedu ietekmēšanas līdzekli – naudas piedziņu 80 000 euro apmērā.

Uzņēmums vēlas informēt, ka kopš 2020.gada Igatē sadarbībā ar nevalstiskām sabiedriskajām organizācijām un sadarbības partneriem ir izstrādāts un ieviests korupcijas risku reģistrs, kurš kopš 2022.gada ir integrēts auditorkompānijas SIA “KPMG Baltic” (īpaši Igatei) izstrādātajā Korupcijas un interešu konflikta pārvaldības procedūrā, kura ietver sevī arī uzņēmuma mājaslapā atrodamo Ētikas kodeksu. Korupcijas un interešu konflikta pārvaldības procedūras mērķis ir noteikt pamatprasības korupcijas un interešu konflikta risku identificēšanai, pārvaldīšanai, iekšējās kontroles prasību noteikšanai, darbinieku informēšanai un izglītošanai, kā arī ziņošanai par iespējamiem korupcijas vai interešu konflikta gadījumiem Igatē.

Nolūkā nepieļaut tādu pašu un līdzīgu gadījumu atkārtošanos nākotnē uzņēmums veicina un nodrošina nodarbināto apmācību par interešu konflikta, korupcijas pārvaldības procedūras, trauksmes celšanas un godīgas konkurences nodrošināšanas jautājumiem.

Papildus minētajai sadarbībai ar prokuroru un uzņēmumā ieviestajiem iekšējiem normatīvajiem aktiem Igate tāpat arī ir veikusi virkni citu dažādu tehnisku, organizatorisku un personālvadības pasākumu, lai pierādītu savu uzticamību un novērstu tādu pašu un līdzīgu gadījumu atkārtošanos nākotnē.

Uzņēmums aicina arī sabiedrību kopumā iesaistīties tiesiskas un godīgas uzņēmējdarbības vides nodrošināšanā sniedzot informāciju par iespējamu neētisku vai prettiesisku rīcību gan trauksmes cēlāju ziņojumu veidā, gan informējot attiecīgās valsts iestādes.

Konkurences padomi – izmantojot elektroniskā pasta adresi: pasts@kp.gov.lv vai tālruni +371 67282865

Korupcijas novēršanas un apkarošanas biroju – izmantojot elektroniskā pasta adresi: knab@knab.gov.lv vai tālruni +371 80002070